Izgalmas cikket közölt a Magyar Nemzet a húst pótló, növényi alapú termékek piaci térhódítása kapcsán, melynek fő üzenete, hogy itt az ideje, hogy a hagyományos húspiac felvegye végre a kesztyűt ez ellen az újmódi huncutság ellen.

Nyugat-Európában, illetve a tengerentúlon – a világ legbefolyásosabb és leggazdagabb embereinek hathatós anyagi hozzájárulásával – óriási összegekből fejlesztik ezeket a termékeket. Ezért a szakemberek számolnak azzal, hogy a hagyományos állati készítmények valós piaci vetélytársat kapnak már középtávon a műhúspiac növekedésével.

- áll a cikkben, amely szerint "a radikális klíma- és állatvédők is egyre hevesebben követelik az állattartás jelentős korlátozását sokszor túlzó, hatásvadász módszerekkel". Az írás végén szerencsére felcsillan a reménysugár Hidvéghi Balázs fideszes európai parlamenti képviselő személyében, akit az agrárium uniós szereplőit tömörítő Copa-­Cogeca felkért arra,

hogy támogassa egy lobbicsoport felállítását az Európai Parlamenten belül, amely a hagyományos állattartás mellett a radikálisok túlzó kampányai ellen emeli fel hangját.

A lobbicsoport azt akarja bizonyítani, hogy az innováció az állattenyésztésben is garantálhatja a fenntartható működést.

Hogy lenne mit javítani az állattenyésztés hatékonyságán, és ez kisebb környezetterheléshez is vezetne, az nem kérdés. Az viszont annál inkább, hogy mennyire lenne fenntartható több milliárd ember számára az állati eredetű élelmiszerek napi többszöri fogyasztása még úgy is, ha tényleg a lehetséges minimumra sikerül levinni az állattartás ökolábnyomát.

A jelenlegi adatok szerint a húsevésnek olyan radikálisan nagyobb az erőforrásigénye, mint a zöldségevésnek, hogy némi javítás az utóbbin sajnos nem lesz elég a fenntarthatósági célok eléréséhez. És úgy tehetünk a leghatékonyabban a környezetért, ha visszaszorítjuk a húsokat az étrendünkben (a vörös húsok fogyasztását pl. legalább a felére). Kérdés tehát, mennyire felelős politikusi magatartás a hústermelés mellett lobbizni és túlzónak, radikálisnak beállítani a valós problémákat hangoztató környezetvédőket az EU-ban.